b'\n_START_ARTICLE_\nPansit Habhab\n_START_PARAGRAPH_\nAng Pansit Habhab o Pansit Lucban ay ginisang miki na nilahokan ng karne at atay ng baboy, hipon, at gulay. Ito ay isang lokal na pagkain sa Quezon na sikat lalo na tuwing Pahiyas Festival sa Lucban, Quezon. Ang kakaiba sa pansit habhab ay ang paraan ng pagkain nito. Hindi gumagamit ng anumang kubyertos sa pagkain ng habhab, sa halip ay inihahain ito sa isang maliit na bahagi ng dahon ng saging at tanging kamay lang ang gamit sa pagsubo ng pansit. Karaniwang nilalagyan ng suka ang pansit habhab para mas sumarap ang lasa nito.'